
FPGA platformon megvalósított RISC-V mikrovezérlő alapú motorvezérlő tervezése

Kulcsszavak: BLDC;RISC-V;mikrovezérlő
Az egyenáramú motorok a mai ipari környezet és a háztartás kulcsfontosságú
részét képezik. Az újabb eszközökben, mint szivattyúk, ventilátorok, elektromos
kéziszerszámok, egyre elterjedtebben kerülnek használatba a kefe nélküli egyenáramú
motorok, amelyek megbízhatóbb, hosszabb élettartamú, nagyobb hatásfokú üzemet
biztosítanak a hagyományos, mechanikus kommutátorú kefés motorokhoz képest. A
kefe nélküli motorok felhasználásakor egyre inkább előtérbe jutnak a szenzor nélküli
irányítási módszerek, amelyek a motor fogórész pozíció érzékeléshez szükséges
érzékelőket a motor fázisfeszültségének elemzésével váltják ki, ezzel olcsóbb, kisebb
méretű rendszerek és még megbízhatóbb üzem érhető el.
A kefe nélküli motorok kompakt vezérléséhez legtöbbször beágyazott
rendszereket alkalmaznak. Ezen rendszerek egyik fő tervezési szempontja a magas
fokú integráltság, azaz, hogy az egyes feladatokat minél kevesebb egység, minél
kisebb méretű PCB felhasználásával hajtsa végre. Ennek megfelelően az iparban már
többféle integrált áramkör elérhető a kefe nélküli motorok kompakt meghajtásának és
irányításának végrehajtásához, például integrált MOSFET meghajtó, beépített
biztonsági funkciókkal, vagy különálló, kefe nélküli motort vezérlő integrált áramkör.
Egyes kivitelek már általános felhasználású beágyazott mikrovezérlőket láttak el
MOSFET meghajtó funkcionalitással.
Jelen dolgozat egy olyan beágyazott mikrovezérlő tervezésével foglalkozik, ami
egy kefe nélküli, szenzor nélküli motorvezérlő perifériát integrál magába. A
dolgozatban bemutatom a tervezett, FPGA platformon megvalósított RISC-V
mikrovezérlőt, a rendszer teszteléséhez, a kefe nélküli DC motor meghajtásához
fejlesztett áramköröket. Bemutatom a mikrovezérlőhöz tervezett perifériákat, beleértve
a tervezett szenzor nélküli motor vezérlő perifériát. Bemutatom a mikrovezérlő
fejlesztéséhez szükséges tervezett szoftveres környezetet.



